32004L0106
L 359/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2004/106/ЕО НА СЪВЕТА
от 16 ноември 2004 година
за изменение на Директиви 77/799/ЕИО относно взаимопомощта между компетентните органи на държавите-членки в областта на прякото данъчно облагане, определени акцизи и облагането на застрахователните премии и 92/12/ЕИО относно общия режим за продукти, подлежащи на облагане с акциз, и държането, движението и мониторинга на такива продукти
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 93 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален комитет (2),
като има предвид, че:
(1)
Необходимо е по-близко сътрудничество между данъчните власти на Общността, както и между тях и Комисията, основано на общи принципи за ефективна борба срещу измамите с акцизи.
(2)
Регламент (ЕО) № 2073/2004 на Съвета от 16 ноември 2004 г. относно административното сътрудничество в областта на акцизите (3) включва всички разпоредби, предназначени да улеснят административното сътрудничество в областта на акцизите, съдържащи се в Директиви 77/799/ЕИО (4) и 92/12/ЕИО (5), с изключение на взаимопомощта, предвидена в Директива 76/308/ЕИО на Съвета от 15 март 1976 г. относно взаимопомощта при събиране на вземания, свързани с определени такси, мита, данъци и други мерки (6).
(3)
Директива 2004/56/ЕО на Съвета (7), за изменение на Директива 77/799/ЕИО, изисква до 1 януари 2005 г. държавите-членки да въведат в сила законовите, подзаконовите и административните разпоредби, необходими за прилагането ѝ. Тези разпоредби се отнасят до прякото облагане, определени акцизи и облагането на застрахователните премии. Тъй като Директива 77/799/ЕИО не се отнася за акцизи, съгласно настоящата директива от 1 юли 2005 година не е уместно да се изисква от държавите-членки да приемат разпоредби, които в скоро време ще спрат да се прилагат. Следователно трябва да се позволи на държавите-членки да не приемат разпоредби, необходими за изпълнението на Директива 2004/56/ЕО относно акцизите, без да се накърнява задължението да приемат такива разпоредби по отношение на други данъци, за които се прилага Директива 77/799/ЕИО.
(4)
Директиви 77/799/ЕИО и 92/12/ЕИО следва да бъдат съответно изменени,
ПРИЕ НАСТОЯЩАТА ДИРЕКТИВА:
Член 1
Директива 77/799/ЕИО се изменя, както следва:
1.
заглавието се заменя със следното заглавие:
„Директива 77/799/ЕИО на Съвета от 19 декември 1977 година относно взаимопомощта между компетентните органи на държавите-членки в областта на прякото данъчно облагане и облагане на застрахователните премии“;
2.
параграф 1 от член 1 се заменя със следното:
„1. Съгласно разпоредбите на настоящата директива компетентните органи на държавите-членки обменят всяка информация, която може да им позволи правилно да определят данъците върху доходите и имуществото, както и всяка информация във връзка с въвеждането на данъци върху застрахователните премии, за които става въпрос в шесто тире на член 3 от Директива 76/308/ЕИО на Съвета от 15 март 1976 г. относно взаимопомощта при събиране на вземания, свързани с определени такси, мита, данъци и други мерки (8).
Член 2
Директива 92/12/ЕИО се изменя, както следва:
1.
член 15а се заличава;
2.
член 15б се заличава;
3.
член 19, параграф 6 се заличава.
Член 3
Позоваванията на Директива 77/799/ЕИО по отношение на акцизите се считат за позовавания на Регламент (ЕО) № 2073/2004.
Позоваванията на Директива 92/12/ЕИО по отношение на административното сътрудничество в областта на акцизите се считат за позовавания на Регламент (ЕО) № 2073/2004.
Член 4
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, най-късно до 30 юни 2005 г. Те незабавно уведомяват Комисията за това.
Те прилагат тези разпоредби от 1 юли 2005 година.
Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът за позоваване се определят от държавите-членки.
2. Държавите-членки съобщават на Комисията текста на разпоредбите от националното законодателство, които те приемат в областта, уредена с настоящата директива.
3. Чрез дерогация от член 2 от Директива 2004/56/ЕО държавите-членки не са задължени да приемат и прилагат разпоредбите, необходими за спазване на Директива 2004/56/ЕО по отношение на акцизите.
Член 5
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 6
Адресати на настоящата директива са държавите-членки.
Съставено в Брюксел на 16 ноември 2004 година.